หากโจทก์ฟ้องขอให้คนตายชำระหนี้ให้ ศาลมีอำนาจยกฟ้องได้อย่างไร
ตามประมวลกฎหมายวิธีพิจารณาความแพ่ง มาตรา 172 วรรคหนึ่ง บัญญัติว่า "คำฟ้องต้องแสดงโดยชัดแจ้งซึ่ง 1. สภาพแห่งข้อหา และ 2. คำขอบังคับ"

ส่วนคำขอบังคับนั้น ศ.ดร.คณิต ณ นคร ได้ให้คำจำกัดความไว้ว่า "คำขอบังคับ คือ ส่วนที่จะขอให้ศาลทำอะไรให้ คำขอบังคับ จึงต้องมีสภาพที่เด็ดขาดทางกฎหมาย (Materielle Rechtskraft) ต้องชัดเจนและสามารถบังคับได้"

ในคดีที่โจทก์ฟ้องขอให้คนตายชำระหนี้ให้นั้น ถือว่าโจทก์บรรยายฟ้องถูกต้อง คนที่โจทก์ฟ้องก็คือทายาทของคนตาย ในส่วนนี้ ถือว่าถูกต้อง ดูเผินๆ โจทก์อาจจะเข้าใจว่าตนเองร่างฟ้องได้ถูกต้องแล้ว แต่ความจริงแล้ว กฎหมายต้องการให้คำฟ้องมี 2 ส่วน แต่โจทก์ในคดีนี้ทำถูกต้องเพียงส่วนเดียว คือ ส่วนของสภาพแห่งข้อหา แต่คำขอบังคับ(คำขอท้ายฟ้อง)กลับทำไม่ถูกต้อง

เนื่องจากบุคคลธรรมดาเมื่อตายแล้วก็จะไม่มีสภาพเป็นบุคคลตามกฎหมายอีกต่อไป ศาลจึงไม่อาจจะบังคับให้คนตายทำตามคำขอของโจทก์ได้ ดังนั้น คำขอบังคับในคดีนี้จึงไม่สามารถบังคับได้ ศาลจึงมีอำนาจยกฟ้องได้

อย่างไรก็ตาม การยกฟ้องเพราะคำขอบังคับไม่อาจจะบังคับได้นั้น ศาลยังไม่ได้วินิจฉัยในประเด็นของคดีที่ว่าเป็นหนี้กันจริงหรือไม่จำเลยต้องรับผิดชำระหนี้หรือไม่ โจทก์จึงสามารถนำคดีนี้มาฟ้องใหม่ได้โดยไม่เป็นฟ้องซ้ำ ดำเนินกระบวนพิจารณาซ้ำหรือฟ้องซ้อน แต่ต้องนำมาฟ้องภายในอายุความด้วย
ประมวลกฎหมายวิธีพิจารณาความแพ่งฯ(วิแพ่ง)